এমন একটি হৃদয়বিদারক ঘটনা ঘটবে, তা আমরা কল্পনায়ও আনতে পারিনি। কখনও স্বপ্নেও ভাবিনি- সর্বকালের সর্বশ্রেষ্ঠ বাঙালিকে এমন নৃশংসভাবে হত্যা করা হবে। যখন এটা ভাবি, খুবই অনুশোচনায় পড়ি, বিচলিত হই; আত্মগ্লানিতে ভুগি এবং লজ্জা লাগে। বঙ্গবন্ধুকে বলা হয়েছিল, ৩২ নম্বর রোডের বাসায় থাকবেন না, গণভবনে থাকুন। তিনি বললেন, এ বাসাতেই থাকবেন। এর পর আর কেউ তার ইচ্ছার বিরুদ্ধে কথা বলেননি। মনে আছে, তাঁর মৃত্যুর তিন-চার দিন আগে হত্যাকারীদের একজন কর্নেল ফারুক কোনো এক অনুষ্ঠানে বঙ্গবন্ধুকে অভিবাদন জানিয়েছিল। এসব লোকই কিনা বঙ্গবন্ধুকে হত্যা করল! আমরা কিছুই বুঝতে পারলাম না? ডিজিএফআই, এনএসআই- কেউই জানল না! এটি কীভাবে সম্ভব হলো? এটা ছিল আমাদের চরম ব্যর্থতার জলজ্যান্ত ও বিষাদময় ইতিহাস।